Tom Behnke (FP), 1999-04-14:
Hvis SF ikke kan finde støtte til forslaget hos Enhedslisten, så kan jeg garantere, at SF kan finde støtte til forslaget hos Fremskridtspartiet.
Vi synes, det er et rigtig godt forslag, det her.
Vi er meget enige i, at vi skal have udvidet uddannelseskapaciteten. Der er ingen tvivl om, at lige præcis det område, vi taler om i dag, er et område, hvor der i den grad mangler arbejdskraft. Man kan også sige, at der mangler interesse for området.
Det vil jeg vende lidt tilbage til.
Men det er også vigtigt for os at understrege et af de øvrige punker i SF's beslutningsforslag, nemlig en bedre samordning med de øvrige sundhedsmæssige uddannelser.
Det er utrolig vigtigt, at hele denne branche tæt følger hinanden, har tæt indsigt i hinandens uddannelser og er vant til at arbejde sammen allerede fra studietiden, således at man den dag, man er færdiguddannet og skal ud i praktisk arbejde, også er i stand til at kende hinanden og samarbejde og kender hinandens forudsætninger for at løse forskellige opgaver.
Det er jo rigtigt og godt set.
Vi har såmænd heller ikke noget som helst at indvende imod, at der bliver etableret en bachelorgrad.
Vi synes faktisk, at de tanker, der ligger bag den idé, er ganske gode.
Vi er også meget tilfredse med, at SF har benyttet lejligheden til at tale om fleksibilitet, fleksibilitet ikke bare under uddannelsen, men også, når man er færdig med sin uddannelse.
Det er jo noget af det, som er vigtigt.
Hvis jeg skal komme med et enkelt lille minus ved forslaget, er det inde i beslutningsforslagets bemærkninger - men det er jo som sagt heller ikke det, vi kommer til at stemme om - nemlig SF's kongstanke om at arbejde hen imod fri adgang til stadig flere uddannelser.
Det har vi i Fremskridtspartiet ingen intentioner om.
Vi synes, at kapaciteten i uddannelsessystemet skal svare til det behov, der er, plus et eller andet antal procent oven i, sådan så man er sikker på, at der også er nok, når de er færdiguddannet.
Men lige præcis når vi taler om sundhedsuddannelse, lige præcis når vi taler om sygeplejerskerne, ved vi jo, at der i dag er en mangel på sygeplejersker, og derfor er vi enige i SF's holdning lige præcis til den uddannelse.
Men når vi taler om den manglende søgning, som flere ordførere har været inde på, er der ingen tvivl om, at det er jo lidt, som om branchen er gået i negativt selvsving.
For det, der jo meget vel sker, er, at når der er en utilfredshed med løn- og arbejdsforholdene, en utilfredshed, der har været så stærk og vel måske endda stadig væk er så stærk, at sygeplejerskerne er klar til at gå ud og strejke, så giver
det jo en omtale, en meget stor medieomtale.
Det er der ikke noget at sige til.
Men den medieomtale giver jo resten af befolkningen et indtryk af, at arbejdsforholdene for sygeplejersker simpelt hen er så elendige, at det vil være umuligt at leve af sådan en løn, og at det i øvrigt vil være umuligt at overleve i sådan en stilling.
Det er ikke hensigtsmæssigt, for det er jo heller ikke tilfældet.
Altså det, man diskuterer, og det, man kan strejke om, er et antal kroner; men det er jo ikke sådan, at sygeplejersker kører på sultecirkulæret.
Så altså den negativitet, der kommer omkring sygeplejerskeuddannelsen, sygeplejerskejobbet, ved, at man er så utilfreds med løn- og arbejdsforholdene, at man direkte går ud og strejker - det har man gjort før, og det er muligt, at de kommer til at gøre det igen - kan meget vel komme til at skade branchen mere, end det kan gavne branchen.
Det er ikke hensigtsmæssigt, heller ikke for de sygeplejersker, der i dag er ansat i sundhedssektoren, for konsekvensen bliver jo altså, at hvis ikke der er tilstrækkeligt mange, der bliver uddannet, skal de sygeplejersker, der er tilbage, såmænd bare løbe endnu stærkere for at løse de opgaver, der skal løses.
Så jeg tror, at rent uddannelsesmæssigt, når vi taler folketingsregi, er det vigtigt, at vi sørger for, kapaciteten er til stede.
Og hvis der var nok ansatte, kunne det jo også være, at arbejdsforholdene blev væsentlig forbedret.
I hvert fald: Fremskridtspartiet giver sin ubetingede støtte til forslaget.